“บิ๊กตู่” จ่อหารือผู้แทนสหรัฐฯ เหตุไทยถูกตัดสิทธิ์ GSP ยัน “คุยกันได้” ไม่ควรตื่นตระหนก
"บิ๊กตู่" จ่อหารือผู้แทนสหรัฐฯ เหตุไทยถูกตัดสิทธิ์ GSP ยัน "คุยกันได้" ไม่ควรตื่นตระหนก
28 ต.ค. 2562

พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้สัมภาษณ์กรณีสหรัฐอเมริกา ตัดสิทธิพิเศษภาษีศุลลากร (GSP) สินค้าจากไทย ให้มีผลหลังการประกาศ 6 เดือนว่า
“เป็นเรื่องของกฎหมายเขา ไม่อยากให้ไปคาดเดาว่าตัดตรงนี้เพราะอะไร โดยรัฐบาลทราบมาอยู่แล้วว่าจะมีปัญหาตรงนี้ ที่ผ่านมาก็แก้ปัญหามาโดยตลอด กระทรวงพาณิชย์ก็ได้มีการเจรจา ต่อรองเยอะแยะ ขณะเดียวกันเราก็ต้องแก้ไขปัญหาภายในของเราด้วย โดยเฉพาะเรื่องของปัญหาแรงงาน ต้องไปดูว่าทำได้มากน้อยแค่ไหน เพราะมีปัจจัยหลายอย่างด้วยกัน เราพยายามเดินหน้าเรื่องนี้ให้ดีที่สุด”
โดย พล.อ.ประยุทธ์​ กล่าวด้วยว่า ไม่ใช่เรื่องที่เราจะต้องตื่นตระหนก หรือว่ากล่าวให้ร้ายกันไปมา ไม่เกิดประโยชน์ จากข้อมูลมูลค่าไม่ได้มากนักสิทธิประโยชน์ ทั้งหมด 500 กว่ารายการ เราใช้ไปประมาณ​ 300 กว่ารายการ สำคัญที่สุดวันนี้ เราต้องตื่นตัว รัฐบาลตื่นอยู่แล้ว ภาคเอกชนก็ต้องตื่นตัวไปด้วยในการพัฒนาเรื่องเหล่านี้ รวมถึงการดูแลแรงงานในประเทศไทยด้วย
“เรื่องนี้มีเวลาอีก 6 เดือน เราก็ต้องหาวิธีการพูดคุยกันต่อไป ถ้าไม่ได้ก็คือไม่ได้ เพราะเป็นกฎหมายของเขา อย่าทำให้เป็นปัญหาทางการเมืองอีก และอย่าพูดให้ทุกอย่างมันเลวร้ายไปกว่าเดิม ความสัมพันธ์ระหว่างประเทศก็ต้องมีอยู่ เพราะเขาคู่ค้าสำคัญของเราเหมือนกัน”
ทั้งนี้ เมื่อถามว่าในการประชุมสุดยอดผู้นำอาเซียนที่ไทยเป็นเจ้าภาพ จะนำเรื่องนี้พูดคุยกับผู้แทนสหรัฐฯ ที่เข้าร่วมประชุมด้วยหรือไม่ พล.อ.ประยุทธ์ กล่าวว่าต้องคุยกันอยู่แล้วอาจจะหารือกันในเวที
“เรื่องสิทธิประโยชน์มัน 9 ปีมาแล้ว ทุกอย่างต้องมาดูเอา มาทบทวนหมด ทุกอย่างเรากำลังโตขึ้น เมื่อโตขึ้น การตัดสิทธิ์ก็มีประเทศอะไร ประเทศกำลังพัฒนา ประเทศที่ยังไม่ได้พัฒนา เขาให้สิทธิ์ตรงนั้นมา 9 ปีแล้ว ถ้าเขาตัดสิทธิ์อย่างนี้ เอ๊ะ เราโตเกินไปหรือเปล่า โตเร็วแล้วใช่ไหม รายได้ต่อหัวของประชากรสูงขึ้นใช่ไหม ตามที่เขาตั้งไว้ และต้องดูจีดีพีของเราอีกตัว เขาดูตรงนี้ เขาดูตัวเลข”
“ผมคิดว่าเราคุยกันได้”